Cupresoideas

A das **cupresoideas** (**Cupressoideae**) é unha das sete subfamilias en que se divide a familia das cupresáceas (Cupressaceae).

Comprende once xéneros con numerosas especies, case todas nativas do hemisferio norte.

## Distribución 
A subfamilia comprende once xéneros con numerosas especies propias do hemisferio norte, agás *Juniperus procera*, árbore que, aínda que orixinaria da península Arábiga (Arabia Saudita e o Iemen), a súa área de dispersión comprende o nordeste, leste, centro-oeste e sur da África tropical, encontrándose na República Democrática do Congo, Djibuti, Eritrea, Etiopía, Kenya, Malawi, Mozambique, Somalia, Sudán, Tanzania, Uganda, Zambia e Zimbabwe. sendo o único repesentante da subfamilia que se se encontra ao sur da liña ecuatorial.  

## Taxonomía 
### Descrición 
A subfamilia foi descrita en 1826 polo botánico inglés Robert Sweet, na páxina 372 da súa obra *Sweet’s Hortus Britannicus: or a catalogue of plants cultivated in the gardens of Great Britain, arranged in natural orders...*, como ***Subordo Cupressinae*** (suborde das cupresinas), que posteriormente foi raclasificado como subfamilia.

### Xéneros 
A subfamilia das cupresoideas comprende once xéneros con especies actualmente viventes; destes, cinco son monotípicos (é dicir, inclúen a unha soa especie).
* *Calocedrus*, con catro especies, tres delas propias de Asia, e a outra, *C. decurrens*, de Norteamérica.
* *Chamaecyparis*, con seis especies, catro da Asia oriental, e dúas de Norteamérica.
* *Cupressus*, o xénero tipo da subfamilia. Segundo os autores, comprende de 17 s 33 especies, que se encontran en Norteamérica, Europa, norte de África e Asia.
* *Fokienia*, cunha única especie, *Fokienia hodginsii*, endémica do sueste da China, do norte e o centro-oeste de Vietnam e do norte de Laos. 
* *Juniperus*, con numerosas especies, entre 45 e 75, segundo os diferentes autores, de Norteamérica, Europa, norte de África e Asia.
* *Microbiota*, monotípica. A súa única especie, *Microbiota decussata* Komarov 1923, é orixinaria de Rusia.  
* *Platycladus*, monotípica. A súa sola especie, *Platycladus orientalis* (L.) Franco 1949 distribúese polo leste de Rusia, Corea e a China.  
* *Tetraclinis*, monotípica. A súa única especie, *Tetraclinis articulata* (Vahl) Mast., encóntrase no noroeste de África, o sueste de España e na illa de Malta.  
* *Thuja*, con cinco especies, dúas en Norteamérica e tres no leste de Asia.
* *Thujopsis*, monotípica. A súa única especie, *Thujopsis dolabrata* (Thunb. ex L. f.) Siebold & Zucc., 1844, é endémica do Xapón.
* *Xanthocyparis*, con dúas especies, unha de Norteamérica (*Xanthocyparis nootkatensis*), e a outra, (*Xanthocyparis vietnamensis*), propia do Vietnam.  

**Nota:** Até hai pouco incluíase o xénero *Callitropsis* Oerst., 1864, actualmente reclasificado como *Xanthocyparis* Farjon & T. H. Nguyên, 2002. Véxase *Callitropsis* e *Xanthocyparis*.

## Galería de imaxes 

File:Calocedrus decurrens Yosemite NP.jpg|*Calocedrus decurrens*, no Parque Nacional de Yosemite. California.
File:2013-05-10 13 29 55 Atlantic White Cedar near the edge of a bog along the Mount Misery Trail in Brendan T. Byrne State Forest, New Jersey.jpg|*Chamaecyparis thyoides* no *Byrne State Forest*, New Jersey.
File:Fokienia hodginsii - Kunming Botanical Garden - DSC03140.JPG|*Fokienia hodginsii*, no Xardín botánico de Kunming, Yunnan, China.
File:Juniperus oxycedrus mir.JPG|*Juniperus oxycedrus*, en Miranda do Douro, Portugal. 
File:Grünes Labor Coburg, Thuja plicata 'Excelsa'.jpg|*Thuja plicata*, no *Grünes Labor Coburg*, Xardín de investigación de Coburgo, Baviera, Alemaña.
File:Nootka Cypress.jpg|Follaxe e conos de *Xanthocyparis nootkatensis*.

## Notas 
## Véxase tamén 
### Bibliografía 
* Farjon, A. (1998): *World Checklist and Bibliography of Conifers*. Royal Botanic Gardens, Kew. 300 p.&nbsp;.
* Farjon, A. (2005): *Monograph of Cupressaceae and Sciadopitys*. Royal Botanic Gardens, Kew. .
* Farjon, A.; Hiep, N. T.; Harder, D. K.; Loc, P. K. & Averyanov, L. (2002): "A new genus and species in the Cupressaceae (Coniferales) from northern Vietnam, Xanthocyparis vietnamensis". *Novon* 12: 179–189.
* Gadek, Paul A.; Deryn L. Alpers, Margaret M. Heslewood & Christopher J. Quinn (2000): "Relationships within Cupresaceae senus lato: A combined morphological and molecular approach". *American Journal of Botany* **87** (7): 1044–1057.
* Jagel, Armin & Dörken, Veit Martin (2015): "Morphology and morphogenesis of the seed cones of the Cupressaceae - part II. Cupressoideae" *Bulletin of the Cupressus Conservation Project nº 9* **4** (2): 51–78.
* Little, Damon P.; Schwarzbach, Andrea E.; Adams, Robert P. &  Hsieh, Chang-Fu (2004): "The circumscription and phylogenetic relationships of *Callitropsis* and the newly described genus *Xanthocyparis* (Cupressaceae). En: *American Journal of Botany* **91** (11): 1872–1881.